[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 5.5.2008

KOM(2008) 244 endelig

Forslag til

RÅDETS AFGØRELSE

om ændring af forslaget til Rådets afgørelse om Det Europæiske Fællesskabs undertegnelse og indgåelse af den internationale kaffeoverenskomst 2007

(forelagt af Kommissionen)

BEGRUNDELSE

Den 27. marts 2008 vedtog Kommissionen forslaget til afgørelse om Det Europæiske Fællesskabs undertegnelse og indgåelse af den internationale kaffeoverenskomst 2007. Kommissionens dokument havde referencen KOM(2008) 157 endelig. Det er blevet forelagt Rådet til vedtagelse.

Det skal dog bemærkes, at der er særlige bestemmelser i artikel 40, stk. (4), i den internationale kaffeoverenskomst 2007, blandt andet hvad angår Det Europæiske Fællesskabs stilling og deponering af en officiel erklæring, hvor dets enekompetence bliver bekræftet på ny.

I betragtning af at den pågældende kompetenceerklæring ikke indgik i forslaget, som nu er godkendt, er det nødvendigt at supplere det pågældende forslag, således at Rådet kan træffe afgørelse om hele proceduren med undertegnelse og indgåelse på Det Europæiske Fællesskabs vegne.

Formålet med dette forslag er altså at ændre retsakten i dokument KOM(2008) 157 endelig, som er genstand for den første procedure, således at kompetenceerklæringen i henhold til artikel 40, stk. (4), i overenskomsten bliver vedlagt og ordlyden i artikel 2 dermed ændres. I betragtning af at den udgave, der allerede er godkendt, ikke nævnte undertegnelsen af den internationale kaffeoverenskomst i artikel 1, tilføjes denne henvisning ligeledes.

Da der er planlagt en officiel ceremoni i London den 19. maj 2008, vil det være særdeles ønskeligt, om Fællesskabet kan få undertegnet og deponeret godkendelsesinstrumentet sammen med kompetenceerklæringen samme dato.

Det er grunden til, at der anmodes om en hasteprocedure, således at Rådet kan træffe afgørelse inden denne dato.

Forslag til

RÅDETS AFGØRELSE

om ændring af forslaget til Rådets afgørelse om Det Europæiske Fællesskabs undertegnelse og indgåelse af den internationale kaffeoverenskomst 2007

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133, sammenholdt med artikel 300, stk. 2, første afsnit,

under henvisning til forslag fra Kommissionen, og

ud fra følgende betragtninger:

(1) Ifølge artikel 40, stk. (4), i den internationale kaffeoverenskomst 2007 skal der deponeres en erklæring af Det Europæiske Fællesskab hos depositaren til bekræftelse af, at det har enekompetence i anliggender, der er omfattet af overenskomsten.

(2) I forslaget i dokument KOM(2008) 157 endelig foreslås det, at Rådet godkender den internationale kaffeoverenskomst 2007, men den pågældende erklæring er ikke vedlagt.

(3) Det vil derfor være nødvendigt at ændre forslaget i dokument KOM(2008) 157 endelig, for at den pågældende erklæring kan medtages i forslaget, og der kan foretages mindre ændringer.

(4) Når det er sket, vil Det Europæiske Fællesskab kunne færdiggøre proceduren med undertegnelse og godkendelse af den internationale kaffeoverenskomst 2007 snarest muligt -

TRUFFET FØLGENDE AFGØRELSE:

Artikel 1

Artikel 1 i forslaget i dokument KOM(2008) 157 endelig affattes således:

"Den internationale kaffeoverenskomst 2007 undertegnes og godkendes herved på Det Europæiske Fællesskabs vegne. Teksten til overenskomsten er knyttet til denne afgørelse."

Artikel 2

Artikel 2 i forslaget i dokument KOM(2008) 157 endelig affattes således:

"Formanden for Rådet bemyndiges til inden den 31. august 2008 at udpege den person, der er beføjet til at undertegne overenskomsten og deponere godkendelsesinstrumentet på Fællesskabets vegne hos depositaren sammen med kompetenceerklæringen i bilaget til denne afgørelse i overensstemmelse med overenskomstens artikel 40."

Udfærdiget i Bruxelles, den

På Rådets vegne

Formand

BILAG

ERKLÆRING FRA DET EUROPÆISKE FÆLLESSKAB I HENHOLD TIL ARTIKEL 40, STK. (4), I DEN INTERNATIONALE KAFFEOVERENSKOMST 2007.

I henhold til artikel 40, stk. (4), i den internationale kaffeoverenskomst 2007 angives det i denne erklæring, hvilken kompetence medlemsstaterne har overdraget til Fællesskabet på de områder, som denne overenskomst omhandler.

Det Europæiske Fællesskab erklærer, at det i henhold til traktaten om oprettelse af Det Europæiske Fællesskab har enekompetence for så vidt angår spørgsmål, der er omfattet af overenskomsten inden for rammerne af den fælles handelspolitik, og derfor ratificerer medlemsstaterne ikke overenskomsten.